Liselott Blixt (DF), 2010-04-16:
Jeg takker for ministerens svar, og det glæder mig da at høre, at der en lille åbning.
Hvis jeg skal referere til ministerens tale, vil jeg sige, at det ville være rart, hvis vi alle sammen havde en praktiserende læge, som kunne fungere som tovholder, og som kunne være den koordinerende, når det gælder vores sygdomme.
Vi ved, at sundhedsvæsenet er presset.
Vi ved fra alle undersøgelser, at der bliver flere og flere at behandle, samtidig med at vi ser en mangel på læger, specielt i udkantsområder, hvor der er mange borgere, som populært kaldes spøgelsespatienter – altså patienter, som ikke har en praktiserende læge.
Der vil jeg sige, at når man som borger får et hold i ryggen, er en af måderne at blive kureret på for at kunne fortsætte sit gode arbejde at komme til en fysioterapeut for at få en behandling.
I dag er der bare det, at man skal rundt om lægen først for at få henvisningen.
Andre steder kan man blot ringe til sin praktiserende læge og spørge, om man kan få en henvisning til en fysioterapeut, og så får man udskrevet en henvisning uden først at blive kigget på.
I 2006 afskaffede Folketinget kravet om lægeordination inden for fysioterapi, hvilket indebærer en anerkendelse af fysioterapeuternes kompetence til at diagnosticere på eget fagområde og til at opdage de faresignaler, der nødvendiggør at sende patienten videre til en læge.
Denne ændring har ikke medført en stigning i antallet af patientklager eller indberettede utilsigtede hændelser.
Gatekeeperrollen sikrer sammenhæng og kommunikation mellem de sundhedsprofessionelle.
Der er i dag ofte ventetid på at få en konsultation hos den praktiserende læge, og hvis fysioterapeuten modtager patienten straks efter skadens opståen, kan det betyde en minimering af skadens omfang og mindske risikoen for udvikling af sekundære følger af skaden.
Hurtig information og hurtig behandling fremmer helbredelsen og medfører derved kortere fravær fra arbejdsmarkedet.
F.eks. kræver et akut hold i ryggen sjældent hvile, tværtimod er det netop vigtigt fortsat at være aktiv på et passende niveau.
Fysioterapeuten vil kunne rådgive og informere om, hvad patienten selv kan gøre for at mindske smerterne, og herved spares der både sygedage og unødig bekymring hos patienten.
Med hensyn til en dermatolog eller, som vi også siger, en hudlæge, er man jo ikke i tvivl om, hvad det drejer sig om, når man enten har et underligt modermærke eller noget eksem, som klør, og her kan det igen tage utrolig lang tid, før man kommer igennem til lægen for at aftale en tid for at få en henvisning for derefter igen at bestille tid hos hudlægen, og vi ved, at der er lang ventetid i forvejen.
Ved at afskaffe lægehenvisningen ville man kunne opnå en hurtigere tid og derved undgå unødig ventetid.
En henvisning til en hudlæge gælder i et vist stykke tid.
Det vil sige, at har man været oppe og fået fjernet et modermærke på grund af kræft, og får man et nyt et års tid efter, så skal man igen op til lægen for at få en henvisning.
Med det besvær og den unødige ventetid, det igen medfører, er det ikke være rimeligt – slet ikke, når vi hele tiden arbejder for den lige, frie og hurtige adgang til sundhedsvæsenet.
Jeg tror vist, at alle kan sætte sig ind i, at det ikke er et sted, man som kvinde frekventerer for sjov, når man har et problem og skal undersøges.
Skal man op til den praktiserende læge først, betyder det, at man eventuelt skal undersøges to gange.
Så det var et af de steder, vi også kunne tænke os at få set på.
For Dansk Folkeparti betyder det meget, at borgerne har en let og lige adgang til den rigtige sundhedsfaglige undersøgelse samt behandling, men selvfølgelig skal vi sørge for, at der ikke opstår flaskehalse andre steder, og derfor er det vigtigt, at området bliver undersøgt.
Vi står med stor mangel på praktiserende læger samt speciallæger, og vi ved, at mange af de her læger går på pension om få år.
Det vil have fatale følger for de mennesker, som går med en sygdom, hvis behandlingen bliver trukket i langdrag, fordi det er svært at få tid hos en læge.
Vi ved fra rapporter, at hvert femte besøg hos den praktiserende læge medfører en henvisning.
Så vi mener, at det måske var et af de steder, som vi kan begynde at se på om der kan gøres noget ved.
Det skal i hvert fald undersøges, og så kan man jo håbe på, at der kommer et godt oplæg til at implementere det eller eventuelt en forsøgsordning i en region.
Jeg vil med disse ord læse forslaget til vedtagelse op.
Jeg er glad for, at det har bred tilslutning fra partierne.
Folketinget opfordrer regeringen til fortsat at være opmærksom på, at de praktiserende lægers visitatorfunktion i forhold til det specialiserede sundhedsvæsen til stadighed er sundhedsøkonomisk hensigtsmæssigt og til gavn for patienterne.
I forlængelse heraf opfordres regeringen til at iværksætte en undersøgelse, der skal afdække, om der på enkelte områder – inden for den eksisterende økonomiske ramme – kan lempes på kravet om lægehenvisninger for gruppe 1 sikrede personer til praktiserende speciallæge.